ศูนย์เฉพาะกิจชั่วคราวในภาวะวิกฤต สทนช. เพิ่มการระบายติดตั้งกาลักน้ำเพิ่มให้เขื่อนน้ำอูนแล้วเสร็จ 28 ส.ค.นี้ ส่วนเขื่อนแก่งกระจานระดับน้ำลดลง พร้อมเฝ้าระวังฝนตกหนักต่อเนื่อง 24 จังหวัด
นายสำเริง  แสงภู่วงค์ รองเลขาธิการสำนักงานทรัพยากรน้ำแห่งชาติ (สทนช.) ในฐานะผู้อำนวยการศูนย์เฉพาะกิจชั่วคราวในภาวะวิกฤต กล่าวว่า จะติดตั้งกาลักน้ำเพิ่มอีก 25 ชุดที่เขื่อนน้ำอูน จ.สกลนคร แล้วเสร็จในวันที่ 28 สิงหาคมนี้ เพื่อระบายน้ำเพิ่มขึ้นอีกวันละ 1 ล้านลูกบาศก์เมตร เนื่องจากมีปริมาณน้ำ 567 ล้านลูกบาศก์เมตร หรือร้อยละ 109 ของความจุอ่าง ระบายออกวันละ 3.38 ล้านลูกบาศก์เมตร พร้อมทั้งให้หน่วยงานที่เกี่ยวข้องติดตามสถานการณ์น้ำใน 3 จังหวัด คือ สกลนคร บึงกาฬ และนครพนม อย่างใกล้ชิด เพราะระดับน้ำจะเพิ่มขึ้นจากการระบายน้ำเพิ่มขึ้น ขณะที่เขื่อนแก่งกระจาน จ.เพชรบุรี มีปริมาณน้ำ 754 ล้านลูกบาศก์เมตร หรือร้อยละ 106 ของความจุอ่าง โดยปริมาณน้ำไหลเข้าเขื่อนลดลง มีน้ำล้นทางระบายน้ำ (Spillway) สูง 99 เซนติเมตร ระบายออกวันละ 14.31 ล้านลูกบาศก์เมตร ภาพรวมระดับน้ำในแม่น้ำเพชรบุรี บริเวณ อ.แก่งกระจาน จ.เพชรบุรี ต่ำกว่าระดับตลิ่ง 92 เซนติเมตร แนวโน้มลดลง และที่ อ.เมืองเพชรบุรี จ.เพชรบุรี ยังสูงกว่าระดับตลิ่ง 2 เซนติเมตร แนวโน้มลดลง ทำให้พื้นที่ริมสองฝั่งแม่น้ำเพชรบุรีที่ยังได้รับผลกระทบน้ำท่วมมีแนวโน้มลดลง  ด้าน เขื่อนวชิราลงกรณ จ.กาญจนบุรี มีปริมาณน้ำ 8,150 ล้านลูกบาศก์เมตร หรือร้อยละ 92 ของความจุอ่าง โดยปริมาณน้ำไหลเข้าเขื่อนเพิ่มขึ้น ระบายออกวันละ 52.29 ล้านลูกบาศก์เมตร โดยพื้นที่ท้ายน้ำยังไม่สูงกว่าตลิ่ง แต่กระทบพื้นที่รีสอร์ทที่สร้างอยู่ในแม่น้ำแควน้อยและแม่น้ำแม่กลอง จ.กาญจนบุรี
 


รองเลขาธิการสำนักงานทรัพยากรน้ำแห่งชาติ (สทนช.) กล่าวถึงสภาพอากาศวันนี้ ว่า ยังคงมีฝนตกหนักบางพื้นที่ โดยมีพื้นที่เสี่ยงภัยฝนตกหนักถึงหนักมากในพื้นที่ 24 จังหวัด คือ ภาคเหนือ บริเวณเชียงราย พะเยา น่าน อุตรดิตถ์ พิษณุโลก เพชรบูรณ์  แม่ฮ่องสอน ตาก  
ภาคตะวันออกเฉียงเหนือ บริเวณเลย หนองคาย บึงกาฬ นครพนม สกลนคร กาฬสินธุ์ อุบลราชธานี
ภาคตะวันตก บริเวณกาญจนบุรี ราชบุรี เพชรบุรี ประจวบคีรีขันธ์ 
ภาคตะวันออก บริเวณนครนายก ปราจีนบุรี จันทบุรี ตราด 
และภาคใต้  บริเวณระนอง โดย 24 ชั่วโมงที่ผ่านมาไทยยังคงมีฝนตกปานกลางถึงหนักในภาคเหนือ ภาคตะวันออกเฉียงเหนือ ภาคกลาง และภาคตะวันออก